Príloha k súťažným podkladom

Návrh ZMLUVY

**Zmluva o službách vo verejnom záujme a zabezpečení mestskej autobusovej hromadnej dopravy osôb v meste Svit**

podľa § 21 a § 22 zákona č. 56/2012 Z. z. o cestnej doprave v znení neskorších predpisov a podľa zákona č. 513/1991 Zb. Obchodného zákonníka v znení neskorších predpisov

**I.**

**Zmluvné strany**

**1.1 Objednávateľ:**

Názov: **Mesto Svit**

Sídlo: Hviezdoslavova 268/32, 059 21 Svit

Štát: Slovenská republika

Zastúpený: Ing. Dáša Vojsovičová, primátorka mesta

IČO: 00 326 607

DIČ: 2021212754

Bankové spojenie: Všeobecná úverová banka, a. s.

IBAN: SK60 0200 0000 0000 2472 7562

Zástupca objednávateľa vo veciach

a/ technických: Ing. Radoslav Grus

b/ zmluvných: JUDr. Lenka Faixová

c/ ekonomických: Ing. Ingrid Korenková

Osoba zodpovedná za verejné obstarávanie: Bc. Zuzana Džačárová Ife

(ďalej len „Objednávateľ“)

**1.2 Poskytovateľ:**

Názov:

Sídlo:

IČO:

DIČ:

IČ DPH:

Zapísaný:

Zastúpený:

Zapísaný: v Registri partnerov verejného sektora číslo vložky: *1)*

Ministerstva spravodlivosti Slovenskej republiky

IBAN:

telefónne číslo:

e-mail:

Zástupca poskytovateľa vo veciach

a/ technických:

b/ zmluvných:

(ďalej len „Poskytovateľ“ alebo „Dopravca“)

(„Objednávateľ“ a „Poskytovateľ“ alebo „Dopravca“ ďalej spolu aj ako „zmluvné strany“, jednotlivo „zmluvná strana“)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*1)**v štádiu predkladania ponúk nie je nutné, aby bol uchádzač registrovaný v Registri partnerov verejného sektora, úspešný uchádzač uvedie číslo vložky pred podpisom zmluvy*

Zmluvné strany uzatvárajú túto zmluvu na základe výsledkov vyhodnotenia ponúk zo dňa ................*2)* postupom zadávania .................... zákazky na poskytnutie služby – verejná súťaž: **„Obstaranie dopravcu na zabezpečenie služieb vo verejnom záujme pravidelnej mestskej autobusovej dopravy v meste Svit“** pre objednávateľa v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*2) dátum bude uvedený pred podpisom zmluvy ( v štádiu predkladania ponúk, nebude tento údaj vypísaný)*

**II.**

**Úvodné ustanovenia**

2.1 Obchodné a zmluvné podmienky sa riadia zákonom č. 56/2012 Z. z. o cestnej doprave v znení neskorších predpisov (ďalej len „Zákon o cestnej doprave“) a zákonom č. 513/1991 Zb. Obchodného zákonníka v znení neskorších predpisov v súlade s Nariadením Európskeho parlamentu a rady (ES) č. 1370/2007 z 23. októbra 2007 o službách vo verejnom záujme v železničnej a cestnej osobnej doprave, ktorým sa zrušujú nariadenia Rady (EHS) č. 1191/69 a (EHS) č. 1170/70 (ďalej len „Nariadenie 1370/2007“).

2.2 Táto Zmluva upravuje vzájomné práva a povinnosti zmluvných strán pri poskytovaní služieb podľa čl. III. tejto zmluvy.

**III.**

**PREDMET ZMLUVY**

3.1 Predmetom tejto Zmluvy je zabezpečenie služby vnútroštátnej pravidelnej autobusovej dopravy osôb (mestskej hromadnej autobusovej dopravy ďalej aj ako „MHD“) na území mesta Svit v rozsahu a podľa požiadaviek Objednávateľa uvedených v tejto Zmluve. Cieľom Objednávateľa je zabezpečiť verejnosti bezpečné, efektívne a kvalitné dopravné služby na území mesta Svit formou MHD za určené základné cestovné podľa potrieb dopravnej obslužnosti predmetného územia a pri zohľadnení sociálnych a environmentálnych faktorov ako aj faktorov regionálneho rozvoja.

3.2 Predmetom tejto Zmluvy je

3.2.1 záväzok Dopravcu poskytovať počas účinnosti tejto Zmluvy služby vo verejnom záujme bližšie špecifikované v tejto Zmluve a

3.2.2 záväzok Objednávateľa poskytovať Dopravcovi počas účinnosti tejto Zmluvy úhradu (príspevok) za poskytnuté služby vo verejnom záujme, a to za podmienok stanovených v tejto Zmluve.

3.3 Objednávateľ sa zaväzuje v súlade so Zákonom o cestnej doprave poskytnúť Dopravcovi úhradu za poskytnuté služby vo verejnom záujme len vo výške podľa tejto Zmluvy, ak Dopravca preukáže, že právo na úhradu vzniklo pri plnení dojednaných záväzkov týkajúcich sa poskytovania služieb vo verejnom záujme v rozsahu a za podmienok dohodnutých v tejto Zmluve.

3.4 Dopravca je povinný plniť si svoje záväzky hospodárne a efektívne tak, aby svojim konaním nezavinil Objednávateľovi nadmernú úhradu za služby vo verejnom záujme.

3.5 Za podmienok uvedených v tejto Zmluve sa Dopravca zaväzuje:

3.5.1 poskytovať dopravné služby vo verejnom záujme na území mesta Svit autobusmi (ďalej len „služby vo verejnom záujme“ v príslušnom gramatickom tvare alebo „dopravné služby“ v príslušnom gramatickom tvare) a vždy v súlade s Plánom dopravnej obslužnosti - s Cestovným poriadkom schváleným na príslušný kalendárny rok Objednávateľom počas trvania tejto Zmluvy;

3.5.2 zabezpečovať plynulú a pravidelnú jazdu spojov na linkách MHD v stanovenej intenzite, a z toho vyplývajúci rozsah vozidiel a dopravných výkonov v dohodnutých prevádzkových obdobiach;

3.5.3 mať počas účinnosti tejto Zmluvy potrebné povolenia a dopravné licencie na prevádzkovanie mestských autobusových liniek;

3.5.4 prepravovať cestujúcich a ich veci za podmienok upravených v aktuálne platnom Prepravnom poriadku mestskej hromadnej autobusovej dopravy v meste Svit. Dopravca predloží Objednávateľovi Prepravný poriadok mestskej autobusovej dopravy v meste Svit najneskôr 2 dni pred začiatkom plnenia tejto Zmluvy alebo najneskôr 15 dní pred začiatkom účinnosti nového alebo aktualizovaného Prepravného poriadku mestskej hromadnej autobusovej dopravy v meste Svit;

3.5.5 prepravovať cestujúcich a ich veci za ceny uvedené v Prílohe č. 6, v ktorej sú určené ceny taríf a tarifné podmienky mestskej autobusovej dopravy v meste Svit;

3.5.6 v prípade mimoriadnej udalosti v doprave alebo iných náhodných udalostí, zabezpečiť náhradnú prepravu v primeranom rozsahu, s prihliadnutím na aktuálne personálne a technické možnosti Dopravcu;

3.5.7 organizačne a personálne zabezpečovať predaj cestovných lístkov a prípadný predaj čipových kariet, vrátane ich dobíjania;

3.5.8 zabezpečovať služby vo verejnom záujme minimálne 1 autobusom so zníženým vstupom pre cestujúcich spĺňajúcim emisnú normu minimálne Euro III, vybavené nástupnou rampou pre prepravu osôb na invalidných vozíkoch + 1 záložným autobusom; v prípade, že poskytovateľ pri podpise zmluvy nebude mať uvedený typ vozidla k dispozícii, je povinný zabezpečiť ho najneskôr do 3 mesiacov od účinnosti tejto zmluvy; do tej doby je povinný zabezpečovať služby vo verejnom záujme v zmysle tejto zmluvy primeraným spôsobom;

3.5.9 predložiť Objednávateľovi prehľad vozidlového parku v členení podľa jednotlivých typov a EČV, ktorý bol použitý na plnenie predmetu tejto Zmluvy v predchádzajúcom roku s uvedením jeho priemerného veku. Takýto zoznam je Dopravca povinný zaslať písomne na adresu Objednávateľa uvedenú v čl. I. ods. 1.1 tejto zmluvy aj elektronicky na e-mailovú adresu: radoslav.grus@svit.sk vždy do 31. januára nasledujúceho kalendárneho roka;

3.5.10 zabezpečiť, aby jeho zamestnanci vo vzťahu k cestujúcim dodržiavali pravidlá dobrých mravov, slušného správania sa, aby vodiči v prípade mimoriadnych situácií poskytli informácie cestujúcim, aby boli cestujúcim v prípade potreby nápomocní, aby dodržiavali všeobecne záväzné právne predpisy a interné normatívne akty Dopravcu.

3.5.11 poskytnúť Objednávateľovi bezplatne minimálne ... %*3)* vozidla Dopravcu pre umiestňovanie informácií určených k propagácii Objednávateľa a jeho neziskových aktivít vrátane nalepenia a odstránenia reklamy. V takomto prípade si Zmluvné strany dohodnú konkrétny spôsob realizácie;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*3)  doplní uchádzač*

3.5.12 poskytovať služby vo verejnom záujme v súlade s technickými normami Slovenskej republiky a EÚ a so všeobecne záväznými právnymi predpismi; Dopravca je povinný evidovať reklamácie a sťažnosti od zákazníkov na MHD;

3.5.13 dbať pri plnení predmetu Zmluvy na ochranu životného prostredia a dodržiavať platné technické, bezpečnostné, zdravotné, hygienické a iné všeobecne záväzné právne predpisy;

3.5.14 účtovne oddeliť svoje záväzky vyplývajúce zo služieb vo verejnom záujme na základe tejto Zmluvy od ostatných aktivít Dopravcu;

3.5.15 niesť zodpovednosť za presnosť, správnosť, pravdivosť a úplnosť všetkých informácií poskytovaných Objednávateľovi v súvislosti s touto Zmluvou;

3.5.16 predložiť dôkazy k podkladom predloženým Dopravcom, ak o to Objednávateľ požiada. Za týmto účelom môže Objednávateľ požadovať prístup k relevantným údajom a dokumentácii (aj v elektronickej forme) z dôvodu posúdenia podkladov (výpisy z elektronických pokladní);

3.5.17 zabezpečovať výrobu a osadenie nových označníkov na území mesta Svit v počte podľa počtu autobusových zastávok MHD, vybaviť zastávky pre spoje MHD v zmysle platného cestovného poriadku označníkom s označením zastávky a údajmi o príchode a odchode jednotlivých spojov a počas plnenia zmluvy zabezpečovať ich prevádzku, údržbu a opravu na území mesta Svit; poskytovateľ je povinný splniť túto povinnosť bezodkladne, najneskôr však do 1 mesiaca od účinnosti tejto zmluvy;

3.5.18 vyhotoviť a vyvesiť Cestovný poriadok a vývesky na autobusovej stanici vo Svite v slovenskom jazyku počas účinnosti tejto Zmluvy;

3.5.19 zabezpečiť označenie autobusov na autobusovej linke o východiskovej a cieľovej zastávke a číslom linky vpredu za čelným sklom autobusu a na zadnom čele karosérie autobusu;

3.5.20 zabezpečiť informačné miesto poskytovania služieb informačného a predajného servisu;

3.5.21 zriadiť web stránku Dopravcu s dostupnými informáciami pre cestujúcich - prepravný poriadok, tarifa, vyhľadávanie spojenia a pod.

3.5.22 vytvoriť mapy trás MHD liniek, ktoré budú umiestnené na web-stránke, v autobusoch a vybraných zastávkach;

3.5.23 zriadiť technickú základňu, podmienky pre parkovanie autobusov;

3.5.24 mať k dispozícii priestory na čistenie vnútorných interiérov vozidiel a umývanie karosérie;

3.5.25 mať k dispozícii záložné vozidlo, ktoré je možné poskytnúť do 30 minút v prípade poruchy kmeňového vozidla;

3.5.26 zabezpečiť autobusy zaradené na vykonávanie služieb označením loga Objednávateľa. Za týmto účelom Objednávateľ súčasne podpisom tejto Zmluvy udeľuje Dopravcovi súhlas k použitiu erbu mesta Svit (ďalej len „erb“) po dobu trvania zmluvného vzťahu založeného touto Zmluvou, pričom Dopravca berie na vedomie a bez výhrad prehlasuje, že dodrží podmienky a spôsob vyobrazenia erbu mesta stanovené Štatútom mesta Svit, ako aj Všeobecne záväzným nariadením mesta Svit č. 3/2019 o zásadách používania mestských symbolov;

3.5.27 bezodkladne informovať Objednávateľa o všetkých skutočnostiach, ktoré by mohli mať vplyv na plnenie tejto Zmluvy.

3.6 Pre účely tejto Zmluvy Objednávateľ udeľuje Dopravcovi počas doby platnosti tejto Zmluvy výlučné právo na poskytovanie dopravných služieb v sieti MHD v meste Svit, ktorá je špecifikovaná trasami a parametrami liniek uvedenými v Cestovnom poriadku pre príslušný kalendárny rok.

3.7 Objednávateľ sa zaväzuje:

3.7.1 udeľovať dopravcovi dopravnú licenciu na prevádzkovanie MHD v meste Svit v súlade s podmienkami špecifikovanými v Zákone o cestnej doprave, a to počas celého obdobia platnosti tejto Zmluvy;

3.7.2 že podklady a informácie poskytnuté Dopravcom v súvislosti s predmetom tejto Zmluvy použije výlučne v nevyhnutnom rozsahu, na účely uvedené v tejto Zmluve, bude ich utajovať a nesprístupní ich tretím osobám v súlade so všeobecne záväznými právnymi predpismi s výnimkou, keď plní povinnosti jemu vyplývajúce zo zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov. Objednávateľ je povinný pri plnení povinností vyplývajúcich pre neho zo zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov postupovať v zmysle tohto zákona;

3.7.3 v prípade zmeny Plánu dopravnej obslužnosti alebo ceny taríf a tarifných podmienok informovať Dopravcu s takouto pripravovanou zmenou vopred za účelom vylúčenia možných negatívnych dopadov súvisiacich s poskytovaním služieb vo verejnom záujme;

3.7.4 bezodkladne informovať Dopravcu o všetkých skutočnostiach, ktoré by mohli mať vplyv na plnenie tejto Zmluvy.

**IV.**

**PODMIENKY POSKYTOVANIA DOPRAVNÝCH SLUŽIEB**

4.1 Zmluvné strany sa dohodli, že Dopravca zabezpečí dopravné služby v rozsahu 58 000 plánovaných celkových km (východzí plánovaný rozsah dopravných služieb) za východzí (prvý) kalendárny rok, čo je 290 000 plánovaných celkových kilometrov za celú dobu účinnosti Zmluvy. Objednávateľ si vyhradzuje právo počas účinnosti tejto Zmluvy jednostranne zvýšiť alebo znížiť rozsah dopravných služieb za celú dobu trvania Zmluvy, spolu maximálne o 10% oproti východziemu plánovanému rozsahu dopravných služieb východzieho kalendárneho roka, ak sa Zmluvné strany nedohodnú inak. Do celkového počtu odjazdených kilometrov sa započítavajú iba skutočne najazdené kilometre.

4.2 Zmluvné strany sa dohodli, že záväzný objem výkonov, ako aj podrobné záväzné podmienky poskytovania dopravných služieb upravuje Plán dopravnej obslužnosti a Cestovný poriadok schválený pre príslušný kalendárny rok Objednávateľom. Zmena rozsahu poskytovania dopravných služieb bude vždy realizovaná v súlade s § 15 ods. 4 Zákona o cestnej doprave.

4.3 Zmeny v rozsahu plnenia dopravných služieb v zmysle tejto Zmluvy môžu byť vynútené a Objednávateľom zvýšené, alebo znížené najmä v súvislosti so zmenou dopravných potrieb v meste Svit, so vznikom alebo zánikom školského zariadenia, so vznikom alebo zánikom pracovných príležitostí, so vznikom alebo zánikom niektorých dopravných spojení a pod.

4.4 Dopravca je povinný akceptovať a prijať zmeny rozsahu plnenia dopravných služieb požadovaných Objednávateľom maximálne o desať percent (10 %) oproti východziemu plánovanému rozsahu dopravných služieb východzieho kalendárneho roka v súlade s touto Zmluvou.

4.5 Zmluvné strany sa dohodli, že v prípade neočakávaných odchýlok od objemov výkonov dopravných služieb s úpravami dohodnutými v bode 4.1 tejto Zmluvy budú v dobrej viere rokovať o spôsobe ich realizácie a očakávanej výške finančnej kompenzácie. V takomto prípade Zmluvné strany po vzájomnej dohode pristúpia k zmene tejto Zmluvy formou písomného dodatku.

4.6 Zmluvné strany sa zaväzujú vzájomne si každoročne, najneskôr do 31. októbra príslušného kalendárneho roka, odsúhlasovať rozsah výkonov na nasledujúci kalendárny rok. Zmena rozsahu poskytovania dopravných služieb bude vždy realizovaná prostredníctvom zmeny Cestovných poriadkov platných pre príslušný kalendárny rok v súlade so Zákonom o cestnej doprave.

4.7 Dopravca sa v súčinnosti s Objednávateľom zaväzuje vynakladať maximálne úsilie pri optimalizácii spojov liniek v dotknutom území mesta Svit s cieľom ich efektívneho využitia.

4.8 Zmluvné strany sa dohodli, že v prípade, ak nastanú okolnosti súvisiace s vyššou mocou ako právnou skutočnosťou, spočívajúcou v mimoriadnej, nepredvídateľnej, neodvrátiteľnej a nezavinenej udalosti, (napr. vrátane, nie však výlučne štrajku alebo nepriaznivých poveternostných podmienok), ktoré znemožnia alebo obmedzia Dopravcu v poskytovaní dopravných služieb podľa tejto Zmluvy, Dopravca vykoná dopravné služby len v rozsahu možnom, a to vždy s prihliadnutím na bezpečnosť cestujúcich. V prípade vzniku takejto situácie je Dopravca povinný o nej bezodkladne informovať Objednávateľa emailom na adresu: msu@svit.sk. Takáto skutočnosť sa pre účely tejto Zmluvy nepovažuje za zmenu v rozsahu plnenia dopravných služieb a do stanoveného limitu minimálneho, alebo maximálneho objemu výkonov sa v rozsahu zmeny plnenia nezapočítava.

4.9 Zmluvné strany berú na vedomie, že počas platnosti príslušných cestovných poriadkov môže dôjsť k dočasnej zmene trasy spojov liniek v dôsledku výluk, uzávierok a obchádzok (ďalej „Obchádzkové trasy“ v príslušnom gramatickom tvare). Za relevantné sa pre účely tejto Zmluvy považujú len Obchádzkové trasy, ktoré si Zmluvné strany oznámili a písomne si ich odsúhlasili. Písomné odsúhlasenie musí obsahovať dĺžky Obchádzkových trás s vyčíslením navýšených kilometrov oproti pôvodným trasám (kilometrom), počty spojov liniek, ktorých sa Obchádzkové trasy týkajú a počet dní počas ktorých budú spoje prevádzkované po Obchádzkovej trase. V prípade, že údaje uvedené v písomnom odsúhlasení budú z objektívnych príčin zmenené, dôjde k doplneniu a aktualizovaniu písomného odsúhlasenia a následne k aplikácii potreby zvýšenia, resp. zníženia Bežného transferu formou písomného dodatku k tejto Zmluve, vždy však v súlade s podmienkami a obmedzeniami uvedenými v ustanoveniach tejto Zmluvy.

4.10 Objednávateľ môže v súlade so Zmluvou nariadiť nasadenie vozidla s väčšou kapacitou – obsaditeľnosťou a počtom prepravených invalidných vozíkov, a naopak. Dopravca je povinný takéto požiadavky zo strany Objednávateľa na nasadenie vozidiel akceptovať.

**V.**

**KONTROLA DODRŽIAVANIA PREDMETU ZMLUVY**

5.1 Kontrolu plnenia dopravných výkonov vykonávajú priebežne poverení zamestnanci Objednávateľa uvedení v čl. I. ods. 1.1 tejto Zmluvy (vrátane hlavného kontrolóra Objednávateľa) na základe výkazov uvedených v bode 5.2 tohto článku Zmluvy.

5.2 Dopravca sa zaväzuje počas doby platnosti tejto zmluvy najneskôr do 15. dňa nasledujúceho kalendárneho mesiaca doručiť Objednávateľovi nasledovné výkazy:

5.2.1 mesačný výkaz o tržbách a výške poskytnutých zliav v MHD Svit,

5.2.2 mesačný výkaz o odjazdených km v MHD Svit,

5.2.3 prehľad mesačných pohybov na všetkých účtoch týkajúcich sa strediska Mesto Svit formou hlavnej knihy.

5.3 Dopravca sa zaväzuje doručiť Objednávateľovi do 15. dňa nasledujúceho kalendárneho mesiaca zoznam vykonaných opráv autobusov s ich finančným vyčíslením a predložením dokladov o nákupe alebo predložením faktúry za opravy vykonané subdodávateľským spôsobom.

**VI.**

**PRÁVA A POVINNOSTI ZMLUVNÝCH STRÁN**

6.1 Dopravca je povinný počas celej doby trvania tejto Zmluvy každoročne predkladať Objednávateľovi správu týkajúcu sa MHD v meste Svit, a to najneskôr do 31. marca kalendárneho roka nasledujúceho po príslušnom kalendárnom roku, za ktorý sa správa vyhotovuje.

6.2 Dopravca je zodpovedný za presnosť, správnosť, pravdivosť a úplnosť všetkých informácií poskytovaných Objednávateľovi v súvislosti s touto Zmluvou.

6.3 Dopravca je povinný na písomnú žiadosť Objednávateľa predložiť informácie a dokumentáciu súvisiacu s plnením tejto Zmluvy, s vedením účtovníctva, a to aj mimo správ a termínov uvedených v tejto Zmluve. Dopravca sa zaväzuje, že umožní výkon kontroly, auditu a overovania výpočtu Ekonomicky oprávnených nákladov a Úhrady za služby vo verejnom záujme zo strany Objednávateľa. Dopravca je počas výkonu kontroly, auditu a overovania povinný najmä preukázať oprávnenosť vynaložených výdavkov a dodržanie podmienok výpočtu Ekonomicky oprávnených nákladov a Úhrady za služby vo verejnom záujme podľa tejto Zmluvy.

6.4 Správnosť výpočtu Úhrady za služby vo verejnom záujme za príslušný kalendárny rok, vrátane súladu s príslušnými všeobecne záväznými právnymi predpismi v oblasti účtovníctva a Nariadenia 1370/2007 potvrdzuje aj zástupca Objednávateľa uvedený v čl. I. ods. 1.1 tejto Zmluvy.

6.5 Dopravca je povinný bezodkladne prijať opatrenia na nápravu nedostatkov zistených kontrolou, auditom alebo overovaním na mieste v zmysle správy z kontroly, auditu alebo overovania na mieste v lehote stanovenej oprávnenými osobami Objednávateľa uvedenými v čl. V. ods. 5.1 tejto Zmluvy na výkon kontroly, auditu alebo overovania na mieste. Dopravca je zároveň povinný zaslať uvedeným oprávneným osobám na výkon kontroly, auditu alebo overovania na mieste informáciu o splnení opatrení prijatých na nápravu zistených nedostatkov bezodkladne po ich splnení.

6.6 Objednávateľ schvaľuje tarify cestovného MHD (t. j. dopravných služieb) v súlade so všeobecne záväznými právnymi predpismi. Súčasne Objednávateľ môže schváliť osobitnú tarifu pre určený okruh cestujúcich. Aktuálna tarifa pre verejnosť a tarifné podmienky v mestskej autobusovej doprave v rámci mesta Svit sú v súlade s ustanovením § 21 Zákona o cestnej doprave uvedené v Prílohe č. 6 k tejto Zmluve.

6.7 Dopravca je povinný jednoznačne a písomnou formou preukázať mesačne Objednávateľovi počet prepravených cestujúcich za osobitné cestovné v zmysle tarify uvedenej v Prílohe č. 6 a celkový počet prepravených cestujúcich v MHD na území mesta Svit. Dopravca je povinný mesačne písomnou formou preukazovať Objednávateľovi počet najazdených kilometrov podľa jednotlivých liniek, taktiež je povinný preukazovať Objednávateľovi údaje o vynechaných spojoch, ako aj dôvod ich vynechania, ktoré predloží Objednávateľovi.

6.8 Dopravca je povinný predložiť Objednávateľovi vždy najneskôr do 20 dní po ukončení každého kalendárneho štvrťroka Štvrťročný výkaz nákladov a výnosov v súlade s čl. VII. ods. 7.3 tejto Zmluvy.

6.9 Dopravca je povinný každú opravu autobusov s predpokladaným nákladom vyšším ako 1.000 EUR (slovom Jedentisíc EUR) odsúhlasiť so zástupcami objednávateľa uvedenými v čl. I. ods. 1.1 formou e-mailu na adresu: radoslav.grus@svit.sk.

**VII.**

**ÚHRADA ZA POSKYTNUTÉ SLUŽBY VO VEREJNOM ZÁUJME**

7.1 Objednávateľ sa zaväzuje za poskytnuté dopravné služby uhrádzať Dopravcovi Príspevok vo výške, spôsobom a v lehotách splatnosti podľa tejto Zmluvy. Akékoľvek platby, ktoré je Objednávateľ povinný uhradiť Dopravcovi sa považujú za uhradené dňom pripísania príslušnej platby na účet Dopravcu, ktorý je uvedený v záhlaví tejto Zmluvy.

7.1.1 Príspevkom sa rozumie úhrada za služby vo verejnom záujme podľa § 22 Zákona o cestnej doprave a predstavuje kladný rozdiel medzi ekonomicky oprávnenými nákladmi vynaloženými Dopravcom v súvislosti s poskytovaním dopravných služieb uvedenými v Prílohe č. 2 vrátane primeraného zisku vo výške .... *4)* a skutočnými Výnosmi dosiahnutými Dopravcom. Za Výnosy z dopravných služieb sa pre účely tejto Zmluvy považujú tržby Dopravcu z cestovného a ďalšie výnosy dosiahnuté v rámci poskytovania Služieb vo verejnom záujme, vrátane osobitných úhrad Objednávateľa za zľavy poskytnuté jednotlivým cestujúcim, dosiahnutých za poskytovanie Služieb vo verejnom záujme uvedené v Prílohe č. 5 k tejto Zmluve. Celková nákladová cena za predmet zmluvy je uvedená v Prílohe č. 1 k tejto Zmluve a zahŕňa Maximálne ekonomicky oprávnené náklady Dopravcu a primeraný zisk uvedené v Prílohe č. 2 k tejto Zmluve.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*4)  doplní uchádzač podľa svojej ponuky*

7.1.2 Príspevok poskytne Objednávateľ Dopravcovi za podmienok dohodnutých v tejto Zmluve v súlade so všeobecne záväznými právnymi predpismi vo výške preukázanej straty Dopravcu.

7.1.3 Do ekonomicky oprávnených nákladov je Dopravca oprávnený započítať náklady bezprostredne závislé od výkonov, ako aj tie náklady, ktoré nie sú bezprostredne závislé od výkonov, ale s nimi súvisia, a to za dodržania príslušných všeobecne záväzných právnych predpisov. Ekonomicky oprávnené náklady - popisná časť sú uvedené v Prílohe č. 4 tejto zmluvy.

7.1.4 Tržby z prepravy cestujúcich sa do celkových tržieb započítavajú bez dane z pridanej hodnoty.

7.1.5 Výška maximálne ekonomicky oprávnených nákladov počas účinnosti tejto Zmluvy je uvedená v Prílohe č. 2 - Maximálne ekonomicky oprávnené náklady k tejto Zmluve. Zmluvné strany sa dohodli, že výšku Maximálnych ekonomicky oprávnených nákladov môžu prehodnotiť, a to formou písomného dodatku k tejto Zmluve.

7.1.5.1 Zmluvné strany pristúpia k medziročnej úprave výšky Maximálne ekonomicky oprávnených nákladov pre príslušný kalendárny rok v prípade, že nákladové položky, z ktorých sú Ekonomicky oprávnené náklady zložené, sa objektívne zmenia oproti predchádzajúcemu kalendárnemu roku, nie z vôle Dopravcu. Z tohto dôvodu sa Zmluvné strany dohodli na úprave aktuálnej výšky Maximálne ekonomicky oprávnených nákladov, a to jedenkrát za kalendárny rok s účinnosťou pre príslušný kalendárny rok. Úprava sa zrealizuje aktualizovaním položiek nákladov, z ktorých sú Ekonomicky oprávnené náklady zložené, a to tak, že Dopravca každý kalendárny rok predloží tabuľku Prílohy č. 2 tejto Zmluvy spolu s odôvodnením zvýšenia alebo zníženia nákladových položiek a následne tieto dokumenty predloží Objednávateľovi na odsúhlasenie. Nákladové položky Ekonomicky oprávnených nákladov je možné upraviť len, ak sa objektívne zmenili, t. j. napr. na základe indexácie oficiálne stanovenej Štatistickým úradom Slovenskej republiky pre príslušný kalendárny rok alebo zmeny všeobecne záväzných právnych predpisov SR, ktoré budú mať dopad na zmenu výšky nákladovej položky (napr. zmena sociálnych a zdravotných odvodov, zmena výšky mýta, daní a odpisov a pod.) alebo zmeny Kolektívnej zmluvy vyššieho stupňa (napr. zmena tarify odmeňovania vodičov a pod.) alebo zmeny vozidlového parku a technologického vybavenia alebo na žiadosť Objednávateľa a pod.

7.1.5.2 Výška skutočných Ekonomicky oprávnených nákladov nemôže byť vyššia ako je výška Maximálnych ekonomicky oprávnených nákladov uvedená v Prílohe č. 2 k tejto zmluve.

7.2 Objednávateľ bude poskytovať Dopravcovi v každom kalendárnom roku mesačný príspevok zodpovedajúci 1/12 predpokladanej straty vypočítanej na základe kalkulácie za príslušný kalendárny rok. Mesačný príspevok za príslušný kalendárny mesiac bude Objednávateľ poukazovať Dopravcovi na základe vystavenej faktúry so splatnosťou minimálne 14 dní.

7.3 Výška Príspevku – úhrady v zmysle tejto Zmluvy sa bude odvíjať od výšky náhrady preukázanej straty, ktorú Dopravca preukáže Objednávateľovi každý kalendárny štvrťrok predložením Štvrťročného výkazu nákladov a výnosov podľa Prílohy č. 3 k tejto Zmluve, ktorý je Dopravca povinný predložiť najneskôr do 20 dní po ukončení každého kalendárneho štvrťroka. Ako doklad preukazujúci hodnovernosť a pravdivosť údajov obsiahnutých v predloženom Štvrťročnom výkaze nákladov a výnosov, predloží Dopravca Objednávateľovi svoju hlavnú knihu v takom členení, z ktorého bude zrejmá výška skutočných nákladov a výnosov prevádzky MHD na území mesta Svit za príslušný kalendárny štvrťrok.

7.4 Na účely plnenia tejto Zmluvy je Dopravca povinný evidovať a predkladať Objednávateľovi písomné doklady preukazujúce úbytok tržieb, ktorý vzniká Dopravcovi z dôvodu určenia osobitného cestovného pre vybrané skupiny obyvateľstva.

7.5 Dopravca sa zaväzuje vykazovať všetky priame a nepriame náklady súvisiace s poskytovaním Služieb vo verejnom záujme osobitne od nákladov ostatných činností (služieb). Obdobne Dopravca postupuje aj pri vykazovaní výnosov súvisiacich s poskytovaním služieb vo verejnom záujme, ktoré vykazuje osobitne od výnosov ostatných činností (služieb).

7.6 Finančné prostriedky poskytnuté Objednávateľom na krytie Úhrady za služby vo verejnom záujme nesmú byť použité na iný účel, než na plnenie záväzkov vzniknutých v súvislosti s plnením tejto Zmluvy.

7.7 Dopravca zodpovedá za správne hospodárenie s poskytnutými prostriedkami Objednávateľa a je povinný pri ich používaní zachovávať hospodárnosť, efektívnosť a účelnosť ich použitia.

**VIII.**

**SANKCIE – ÚROKY Z OMEŠKANIA, ZMLUVNÁ POKUTA**

8.1 V prípade, ak sa ktorákoľvek Zmluvná strana dostane do omeškania s úhradou peňažných záväzkov podľa tejto Zmluvy, vznikne druhej Zmluvnej strane (oprávnenej strane) voči porušujúcej Zmluvnej strane nárok na zaplatenie úroku z omeškania z dlžnej sumy vo výške sadzby, ktorú ustanoví vláda Slovenskej republiky nariadením podľa § 369 ods. 2 Obchodného zákonníka. Porušujúca Zmluvná strana je povinná zaplatiť oprávnenej Zmluvnej strane úroky z omeškania do 15 (pätnástich) dní odo dňa doručenia výzvy oprávnenej Zmluvnej strany na zaplatenie úrokov z omeškania porušujúcej Zmluvnej strane.

8.2 Dopravca je oprávnený požadovať od Objednávateľa zaplatenie zmluvnej pokuty, ak sa Objednávateľ dostane do omeškania s úhradou svojich peňažných záväzkov z tejto Zmluvy, a to vo výške 0,05 % z dlžnej sumy za každý deň omeškania. Splatnosť zmluvnej pokuty je do 30 (tridsať) dní odo dňa doručenia písomnej – listinnej výzvy Dopravcu na zaplatenie zmluvnej pokuty Objednávateľovi.

8.3 Objednávateľ je oprávnený v súlade s bodom 8.4 Zmluvy požadovať od Dopravcu zaplatenie zmluvnej pokuty v nasledovných výškach a z ktoréhokoľvek z nasledovných dôvodov:

8.3.1 =1.000,- EUR (slovom: Jedentisíc EUR) v prípade, že Dopravca nezačne poskytovanie Dopravných služieb v termíne stanovenom touto Zmluvou, a to za každý deň omeškania so splnením tejto povinnosti,

8.3.2 =500,- EUR (slovom: Päťsto EUR) za každé svojvoľné obmedzenie alebo zastavenie dopravy na linke vykonané bez súhlasu Objednávateľa,

8.3.3 =100,- EUR (slovom: Jednosto EUR) za každý vynechaný spoj z viny Dopravcu; za vinu Dopravcu sa považuje také konanie Dopravcu, ktoré nie je vykonávané v súlade s odbornou starostlivosťou poskytovania služieb vo verejnom záujme; odbornou starostlivosťou Zmluvné strany rozumejú tie situácie, kedy Dopravca mal vedomosť o možnosti vynechania spoja z technických dôvodov autobusu a neprijal primerané opatrenia na to, aby zabránil tejto situácii (jedná sa o najmä technickú spôsobilosť vozidlového parku v súlade s platnou právnou úpravou),

8.3.4 =20,- EUR (slovom: Dvadsať EUR) za každé oneskorenie spoja zo začiatočnej zastávky z viny Dopravcu od 10 minút do 30 minút vrátane; predmetom zmluvnej pokuty za porušenie tejto povinnosti nebude situácia, kedy Dopravca nemohol nastúpiť na spoj v stanovenom čase z dôvodov zlej dopravnej situácie. Zmluvné strany sa zároveň dohodli, že Dopravca resp. jeho zamestnanec – dispečer má právo rozhodnúť o presunutí zmeškaného spoja na začiatočnej zastávke na najbližší nasledujúci spoj na danej linke, podľa očakávaného alebo zisteného počtu pravdepodobne prepravovaných osôb z dôvodu, aby takýmto konaním nebol zmarený účel zmeškaného spoja - takéto konanie sa nebude považovať za vynechanie spoja z viny Dopravcu,

8.3.5 =50,- EUR (slovom: Päťdesiat EUR) za každé oneskorenie spoja zo začiatočnej zastávky z viny Dopravcu nad 30 minút,

8.3.6 =20,- EUR (slovom: Dvadsať EUR) za nedodržovanie Cestovného poriadku Dopravcom ako (napr. vynechanie spoja, nezastavenie na zastávke), a to za každý prípad porušenia Cestovného poriadku; každé vynechanie spoja sa zapíše v dispečerskom denníku s uvedením konkrétneho dôvodu a zároveň dispečerský denník musí byť k dispozícii Objednávateľovi,

8.3.7 =100,- EUR (slovom: Jednosto eur) za nevydanie cestovných lístkov, a to za úmyselné nevydanie cestovných lístkov vodičom autobusu, **s výnimkou zlyhania technického zariadenia na výdaj cestovných lístkov a v prípade tzv. „čierneho pasažiera“,**

8.3.8 Ak Dopravca a jeho subdodávatelia nedodržia povinnosť zápisu v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov (ďalej len „zákon o registri partnerov verejného sektora“) podľa podmienok uvedených v čl. XI. ods. 11.2 alebo 11.3 tejto Zmluvy počas celej doby trvania tejto Zmluvy, je Dopravca povinný zaplatiť Objednávateľovi náhradu škody, ktorá mu vznikne v dôsledku porušenia tejto povinnosti.

8.4 Zmluvná pokuta je splatná do 30 (tridsiatich) dní odo dňa vzniku nároku Objednávateľa na zmluvnú pokutu.

8.5 Objednávateľ môže Zmluvnú pokutu uplatniť aj opakovane (za opakované porušenia zmluvných povinností).

8.6 Objednávateľovi nevznikne právo na zmluvnú pokutu, (i) ak Dopravca nesplní niektorú zo svojich sankcionovaných povinností z dôvodov vis maior (vyššia moc – vrátane štrajku zamestnancov alebo poruchy vozidla alebo tarifného systému, odbavovacieho zariadenia počas prevádzky, pandémie, epidémie) a súčasne (ii) ak Dopravca v lehote do 15 (pätnástich) dní odo dňa porušenia príslušnej zmluvnej povinnosti relevantným spôsobom Objednávateľovi preukáže vis maior.

**IX.**

**zánik zmluvy, odstúpenie od zmluvy**

9.1 Zmluva zaniká uplynutím doby jej trvania.

9.2 Zmluvu je možné ukončiť kedykoľvek písomnou dohodou zmluvných strán.

9.3 Dopravca môže odstúpiť od zmluvy, ak:

9.3.1 Objednávateľ neuhradí Príspevok uvedený v čl. VII. ods. 7.2 tejto Zmluvy do 60 dní odo dňa jeho splatnosti.

9.3.2 záväzok zo služby vo verejnom záujme sa stal pre neho objektívne nesplniteľným alebo jeho splnenie nemožným,

9.3.3 došlo k zrušeniu dopravcu likvidáciou.

9.4 Objednávateľ môže odstúpiť od Zmluvy, ak nastane ktorákoľvek z nasledovných okolností:

9.4.1 zanikol verejný záujem na pokračovaní služby vo verejnom záujme,

9.4.2 bola Dopravcovi odňatá dopravná licencia správnym orgánom,

9.4.3 bol Dopravca alebo jeho subdodávateľ vymazaný z registra partnerov verejného sektora v prípade, že sa na Dopravcu a jeho subdodávateľa vzťahuje povinnosť zápisu do registra partnerov verejného sektora,

9.4.4 v čase uzatvorenia tejto Zmluvy existoval dôvod na vylúčenie Dopravcu pre nesplnenie podmienky účasti podľa § 32 ods. 1 písm. a) zákona o verejnom obstarávaní.

9.4.5 ak táto nemala byť uzavretá s Dopravcom v súvislosti so závažným porušením povinnosti vyplývajúcej z právne záväzného aktu Európskej únie (napríklad Zmluva o Európskej únii, Zmluva o fungovaní Európskej únie) o ktorom rozhodol Súdny dvor Európskej únie v súlade so Zmluvou o fungovaní Európskej únie (č. 258 Zmluvy o fungovaní Európskej únie).

9.4.6 ak Dopravca nesplnil povinnosť zabezpečiť uvedený druh autobusu do 3 mesiacov od účinnosti tejto Zmluvy v zmysle v čl. III. bod 3.5.8 tejto Zmluvy.

9.5 Odstúpenie od Zmluvy oznámi odstupujúca Zmluvná strana druhej Zmluvnej strane písomne – doporučeným listom do vlastných rúk. Účinky odstúpenia od Zmluvy nastávajú dňom doručenia oznámenia o odstúpení druhej strane.

**X.**

**VYŠŠIA MOC**

10.1 Pre účely tejto zmluvy sa za vyššiu moc považujú prípady, ktoré nie sú závislé od vôle zmluvných strán a ani ich nemôžu ovplyvniť zmluvné strany, napr. vojna, mobilizácia, povstanie, živelné pohromy, teroristický útok, vrátane štrajku zamestnancov alebo poruchy vozidla alebo tarifného systému, odbavovacieho zariadenia počas prevádzky, pandémie, epidémie atď.

**XI.**

**VŠEOBECNÉ USTANOVENIA**

11.1 Dopravca vyhlasuje, že ku dňu uzavretia tejto Zmluvy sú mu známi subdodávatelia uvedení v Prílohe č. 7 tejto zmluvy, ktorí sa budú podieľať na plnení predmetu zmluvy.

*(pozn.: v prípade, ak Dopravca nebude poskytovať predmet zmluvy prostredníctvom subdodávateľov, bude v súlade so skutočným stavom uvedené vyhlásenie Dopravcu, že predmet zmluvy bude pre Objednávateľa realizovať bez subdodávateľov)*

11.2 Dopravca sa zaväzuje oznámiť Objednávateľovi akúkoľvek zmenu údajov ktoréhokoľvek zo subdodávateľov uvedených v Prílohe č. 7 tejto zmluvy v rozsahu údajov uvedených v Prílohe č. 7 tejto Zmluvy, a to do 7 pracovných dní odo dňa účinnosti takej zmeny.

11.3 Ak sa na Dopravcu a jeho subdodávateľov vzťahuje povinnosť zápisu do registra partnerov verejného sektora podľa zákona o registri partnerov verejného sektora, potom sú Dopravca ako aj jeho subdodávatelia povinní dodržať túto povinnosť po celú dobu trvania tejto Zmluvy, pričom Dopravca sa zaväzuje zabezpečiť splnenie tejto povinnosti aj zo strany subdodávateľov. Počas trvania tejto Zmluvy je Dopravca oprávnený zmeniť subdodávateľa uvedeného v Prílohe č. 7 tejto Zmluvy. Dopravca je povinný Objednávateľovi najneskôr v deň, ktorý predchádza dňu, v ktorom sa subdodávateľ začne podieľať na plnení predmetu tejto zmluvy, predložiť písomné oznámenie o zmene subdodávateľa, ktoré bude obsahovať údaje minimálne v rozsahu: percentuálny podiel z hodnoty plnenia, ktorý má Dopravca v úmysle zadať subdodávateľovi, identifikačné údaje navrhovaného subdodávateľa, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Nový subdodávateľ musí spĺňať povinnosť zápisu v registri partnerov verejného sektora podľa zákona o registri partnerov verejného sektora, v prípade, ak mu takáto povinnosť zo zákona o registri partnerov verejného sektora vyplýva. Objednávateľ si vyhradzuje právo odmietnuť subdodávateľa a požiadať Dopravcu o určenie iného subdodávateľa, ak má na to závažné dôvody (napr. ak je Objednávateľ s novým subdodávateľom v obchodnom, súdnom alebo inom spore, ak nový subdodávateľ nie je zapísaný v registri partnerov verejného sektora podľa zákona o registri partnerov verejného sektora, v prípade, ak mu takáto povinnosť zo zákona o registri partnerov verejného sektora vyplýva, nesplnenie podmienok pre výmenu subdodávateľa a pod.). Dopravca je povinný žiadosti Objednávateľa podľa predchádzajúcej vety bezodkladne vyhovieť a navrhnúť iného subdodávateľa, pričom tento subdodávateľ musí spĺňať povinnosť zápisu v registri partnerov verejného sektora podľa zákona o registri partnerov verejného sektora, v prípade, ak mu takáto povinnosť zo zákona o registri partnerov verejného sektora vyplýva.

11.4 V prípade porušenia povinností Dopravcu podľa čl. XI. ods. 11.2 alebo 11.3 tejto zmluvy, je Dopravca povinný zaplatiť Objednávateľovi sankciu uvedenú v čl. VIII. ods. 8.3.8 tejto Zmluvy.

11.5 Zmluvné strany sa zaväzujú riešiť spory vyplývajúce z tejto zmluvy formou zmieru prostredníctvom štatutárnych zástupcov Zmluvných strán. V prípade, že sa spor nevyrieši zmierom, je oprávnená hociktorá zo Zmluvných strán požiadať o rozhodnutie sporu príslušný súd.

11.6 Zmluvné strany sa dohodli na písomnej forme právnych úkonov. Písomnosti týkajúce sa tejto Zmluvy si budú Zmluvné strany doručovať na adresy uvedené v čl. I. tejto Zmluvy. Ak sa zásielka vráti odosielajúcej Zmluvnej strane ako zásielka neprevzatá, bude sa považovať za doručenú dňom kedy bola takto vrátená. V záujme predísť zbytočným komplikáciám pri doručovaní písomností, zaväzujú sa Zmluvné strany informovať sa navzájom o akejkoľvek zmene niektorého z identifikačných údajov.

11.7 Objednávateľ a Dopravca sa zaväzujú, že obchodné a technické informácie, ktoré im boli zverené ako zmluvným partnerom nesprístupnia tretím osobám bez písomného súhlasu dotknutej osoby, alebo tieto informácie nepoužijú pre iné účely, ako pre plnenie podmienok tejto Zmluvy, to neplatí ak ide o plnenie povinností Objednávateľa v zmysle zákona o slobodnom prístupe k informáciám.

**XII.**

**ZÁVEREČNÉ USTANOVENIA**

12.1 Zmluva sa uzatvára na dobu určitú na obdobie 5 rokov, t. j. dobou poskytovania služieb vo verejnom záujme je obdobie od 1.1.2022 do 31.12.2026.

12.2 Zmluvné strany sa dohodli, že túto Zmluvu je možné predĺžiť formou písomného dodatku k tejto Zmluve o 1 rok.

12.3 Zmluva nadobúda platnosť dňom jej podpísania oprávnenými zástupcami oboch zmluvných strán a účinnosť dňom nasledujúcim po dni jej zverejnenia v zmysle § 47a ods. 1 zákona č. 40/1964 Zb. Občianskeho zákonníka v znení neskorších predpisov alebo 01.01.2021 v zmysle § 47a ods. 2 zákona č. 40/1964 Zb. Občianskeho zákonníka v znení neskorších predpisov.*5)*

12.4 Právne vzťahy, ktoré nie sú v tejto Zmluve výslovne upravené sa budú riadiť príslušnými ustanoveniami Obchodného zákonníka a súvisiacich predpisov.

12.5  Zmluvné strany vyhlasujú, že Zmluvu uzavreli slobodne a vážne, prečítali ju, jej obsahu porozumeli a na znak  súhlasu s celým jej obsahom ju vlastnoručne podpísali na to oprávnení zástupcovia zmluvných strán.

12.6 Zmluvu možno zmeniť alebo doplniť len formou písomných vzostupne číslovaných dodatkov, a to po predchádzajúcej dohode Zmluvných strán.

12.7 Táto Zmluva je vypracovaná v šiestich vyhotoveniach, z ktorých štyri si ponechá Objednávateľ a dve Dopravca.

12.8 Neoddeliteľnou súčasťou tejto Zmluvy je Príloha:

- č. 1 Celková nákladová cena za predmet zmluvy

- č. 2 Maximálne ekonomicky oprávnené náklady za mestskú autobusovú dopravu v meste Svit

- č. 3 Štvrťročný výkaz nákladov a výnosov za mestskú autobusovú dopravu v meste Svit

- č. 4 Ekonomicky oprávnené náklady – popisná časť

- č. 5 Tržby a výnosy – popisná časť

- č. 6 Maximálne ceny taríf a tarifné podmienky na linkách mestskej autobusovej dopravy v meste Svit

- č. 7 Zoznam subdodávateľov/Vyhlásenie Dopravcu

Vo Svite, dňa ...................... v .........................., dňa ...................

Objednávateľ: Dopravca:

................................................. ..........................................................

MestoSvit

Ing. Dáša Vojsovičová

primátoka mesta Svit

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*5) zmluva nadobudne účinnosť v závislosti od ukončenia procesu verejného obstarávania*